《寄霅上故人》
宋代·李正民

交流苕霅转城闉，尚想汀洲咏白蘋。择胜已居莲社界，归耕恰及杏花春。

彫胡映盌抄云子，鲙缕堆盘破玉鳞。鲑菜腥咸何足道，未应回首海之滨。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。